**CAIET DE SARCINI**

**al serviciului de transport public judeţean de persoane**

**prin curse regulate, în judeţul Argeş**

**CAPITOLUL I: Obiectul caietului de sarcini**

**1.**Prezentul caiet de sarcini stabileşte condiţiile de efectuare a serviciului de transport public judeţean de persoane, prin curse regulate, în judeţul Argeş, stabilind nivelurile de calitate şi condiţiile tehnice necesare efectuării acestui serviciu în condiţii de eficienţă şi siguranţă.

**2.** Prezentul caiet de sarcini a fost elaborat spre a servi drept documentaţie tehnică şi de referinţă în vederea stabilirii condiţiilor specifice de efectuare a serviciului de transport public judeţean de persoane, prin curse regulate, în judeţul Argeş.

**3.**Caietul de sarcini face parte integrantă din documentaţia necesară efectuării activităţilor de realizare a serviciului de transport public judeţean de persoane, prin curse regulate, în judeţul Argeş şi constituie ansamblul cerinţelor tehnice de bază.

**4.** Prezentul caiet de sarcini conţine specificaţiile tehnice care definesc caracteristicile referitoare la nivelul calitativ, tehnic şi de performanţă şi siguranţă în exploatare.

**5.** Caietul de sarcini precizează reglementările obligatorii referitoare la protecţia muncii, prevenirea şi stingerea incendiilor şi protecţia mediului, care trebuie respectate pe parcursul efectuării serviciului de transport public judeţean de persoane prin curse regulate, în judeţul Argeş.

**6.** Terminologia utilizată este cea prevazută în *Regulamentul pentru efectuarea serviciului de transport public judeţean de persoane prin curse regulate, în judeţul Argeş*.

**CAPITOLUL II: Cerinţe organizatorice minimale**

**1.**Operatorii serviciilor de transport public judeţean de persoane prin curse regulate, în judeţul Argeş, vor asigura:

a) numărul şi tipul corespunzător de mijloace de transport necesare realizării programului de circulaţie şi care satisfac condiţiile impuse privind siguranţa circulaţiei, confortul pasagerilor şi protecţia mediului;

b) suplimentar, autovehicule pentru preluarea fluxurilor ocazionale de călători de pe traseele deservite; cursele dubluri efectuate ocazional pentru preluarea unui flux suplimentar de călători existent temporar în punctele de îmbarcare sau cele efectuate pentru preluarea pasagerilor de la un vehicul rămas imobilizat în traseu nu se consideră curse noi și se efectuează după același program de circulație ca al cursei dublate fără depășirea capacității de preluare a autovehiculului ce apare în licența de traseu și cu menționarea în foaia de parcurs a caracterului cursei.

c) numărul de mijloace de transport pentru înlocuirea celor care efectuează cursele cuprinse în programul de circulaţie, în cazul apariţiei unor defecţiuni ale acestora;

d) respectarea reglementărilor legale privind omologarea, înmatricularea/înregistrarea şi efectuarea inspecţiilor tehnice periodice/reviziilor tehnice periodice pentru mijloacele de transport propuse pentru efectuarea serviciului;

e) operaţiile de întreţinere şi reparaţii necesare parcului de mijloace de transport, stabilit prin contractul de atribuire a gestiunii, cu respectarea reglementărilor legale în vigoare privind efectuarea acestor activităţi (autorizarea operatorului economic, baza tehnico-materială, personalul utilizat etc.) pe cheltuiala proprie;

f) menţinerea stării tehnice corespunzătoare a mijloacelor de transport, a instalaţiilor auxiliare şi a curăţeniei acestora;

g) condiţii pentru spălarea, salubrizarea şi dezinfectarea mijloacelor de transport;

h) spaţii în suprafaţă suficientă pentru parcarea mijloacelor de transport;

i) dispecerat şi dotări speciale pentru urmărirea şi coordonarea în trafic a mijloacelor de transport, de intervenţie şi de depanare;

j) personal calificat şi vehicule de intervenţie operativă;

k) respectarea prevederilor legale în vigoare privind angajarea, desemnarea, pregătirea profesională, examinarea medicală şi psihologică a persoanelor cu funcţii care concură la siguranţa circulaţiei;

l) asigurarea pasagerilor şi a bagajelor acestora pentru riscurile ce cad în sarcina operatorului de transport;

m) respectarea capacităţilor de transport şi a programelor de circulaţie impuse prin contractul de atribuire a gestiunii;

n) menţinerea stării tehnice corespunzătoare a mijloacelor de transport, a instalaţiilor auxiliare şi a curăţeniei acestora;

o) respectarea indicatorilor de performanţă şi de calitate stabiliţi prin contractul de delegare a gestiunii şi precizaţi în regulamentul serviciului de transport public judeţean elaborat de autoritatea judeţeană de transport şi aprobat prin hotărâre a consiliului judeţean;

p) furnizarea către Consiliul Judeţean Argeş, a informaţiilor solicitate şi accesul la toate informaţiile necesare, în vederea verificării şi evaluării funcţionării şi dezvoltării serviciului de transport public judeţean;

q) realizarea unui sistem de evidenţă a sesizărilor şi reclamaţiilor şi de rezolvare operativă a acestora;

r) statistica accidentelor şi analiza acestora;

s) aplicarea de metode performante de management care să conducă la reducerea costurilor de operare;

ş) respectarea reglementărilor legale în vigoare din domeniul transporturilor;

t) respectarea legislaţiei în vigoare privind protecţia muncii, protecţia mediului, prevenirea şi combaterea incendiilor;

ţ) planificarea inspecţiilor tehnice periodice astfel încât să fie asigurat în fiecare zi numărul de vehicule necesar pentru acoperirea curselor cuprinse în programul de circulaţie;

u) alte condiţii specifice stabilite de Consiliul Judeţean Argeş.

**2.** Obligaţiile şi răspunderile personalului cu funcţii care concură la siguranţa circulaţiei sunt cuprinse în *Regulamentul serviciului de transport public judeţean de persoane prin curse regulate în judeţul Argeş*, în Ordinul nr. 1214/2015 al ministrului transporturilor pentru aprobarea normelor privind pregătirea şi atestarea profesională a personalului de specialitate din domeniul transporturilor rutiere şi în Regulamentul nr. 1071/2009 de stabilire a unor norme comune privind condițiile care trebuie îndeplinite pentru exercitarea ocupației de operator de transport rutier.

**3.** În contractele de delegare a gestiunii serviciului de transport se vor preciza condițiile de realizare a investițiilor, precum și a altor cheltuieli pe care le va efectua operatorul/operatorii serviciului de transport public județean prin curse regulate, specificându-se modul de aprobare și decontare a acestora în cadrul relațiilor contractuale dintre consiliul județean și operatorul/operatorii serviciului de transport public județean.

**CAPITOLUL III:Sistemul de transport public județean de persoane prin curse regulate în județul Argeş**

**1.**Operatorul/operatorii de transport rutier are/au dreptul să efectueze, în condiţiile legislaţiei în vigoare, transport rutier public judeţean prin curse regulate, în aria administrativ-teritorială a judeţului Argeş.

**2.**Operatorul/operatorii de transport au obligaţia să efectueze serviciul de transport public judeţean de persoane prin curse regulate, cu respectarea programului de transport, care conţine condiţiile specifice privind traseele, perioadele şi programul de circulaţie, capacitatea mijloacelor de transport, numărul mijloacelor de transport necesare, anexă la contractul de delegare a gestiunii serviciului de transport public judeţean de persoane prin curse regulate.

**3.**În vederea realizării unui sistem de transport public judeţean de persoane pe raza administrativ-teritorială a judeţului Argeş, care să asigure deplasarea călătorilor în condiţii de siguranţă a circulaţiei rutiere şi pietonale, confort, regularitate şi continuitate, operatorul de transport trebuie să îndeplinească următoarele cerinţe:

1. să utilizeze pe timpul executării transportului placa de traseu, plasată la loc vizibil în faţa mijlocului de transport, cu indicarea executantului şi a caracterului cursei şi nominalizarea capetelor de traseu între care se execută cursa respectivă sau panou de afişaj electronic care să cuprindă cel puţin aceleaşi informaţii ca şi placa de traseu;
2. în salonul mijlocului de transport se va asigura informarea publicului călător cu privire la denumirea staţiilor de pe traseu;
3. să asigure afișarea în salonul mijlocului de transport a numelui conducătorului acestuia, a instrucţiunilor privind modul de desfăşurare a transportului, a obligaţiilor publicului călător şi a altor informaţii de utilitate publică privind transportul, stabilite prin reglementările în vigoare;
4. mijlocul de transport nu trebuie să circule cu uşile deschise sau cu pasageri pe scara autovehiculului;
5. să asigure prin conducătorul auto supravegherea urcării şi coborârii pasagerilor;
6. să asigure respectarea locurilor atunci când s-au emis legitimaţii de călătorie cu loc;
7. să asigure urcarea şi coborârea bagajelor din portbagajul autovehiculului;
8. să nu admită la transport în salonul mijlocului de transport materii mirositoare, inflamabile, butelii de aragaz, tuburi de oxigen sau alte gaze, butoaie cu carbid, materiale explozibile, produse caustice ori acide, alte materiale sau obiecte care, prin format ori dimensiune, pot produce daune, vătămări corporale sau, prin natura formatul sau dimensiunile lor pot produce daune sau pot murdări bagajele sau îmbrăcămintea călătorilor, obiecte sau mărfuri interzise la transport prin dispoziţiile legale;
9. să nu supraîncarce autovehiculul peste capacitatea utilă de transport, exprimată prin numărul de locuri pe scaune înscris în certificatul de înmatriculare;
10. să asigure spaţii libere suficiente pentru transportul bagajelor pasagerilor şi să permită transportul mărfurilor/coletelor doar în limitele spaţiilor disponibile;
11. să nu oprească pentru urcarea sau coborârea pasagerilor în alte locuri decât în cele prevăzute în graficul de circulaţie;
12. să asigure gratuit readucerea călătorilor la punctul de plecare în cazul în care călătoria nu se poate realiza până la destinaţie din cauză de forţă majoră sau din vina transportatorului;
13. să asigure preluarea călătorilor din autovehiculele rămase imabilizate pe traseu în termen de maxim 3 ore de la apariţia evenimentului;
14. să asigure călătorii şi bagajele acestora pentru riscurile care cad în sarcina operatorului de transport;
15. să emită legitimaţii de călătorie corespunzătoare sumelor încasate pentru călători şi bagaje;
16. să utilizeze numai legitimaţii/abonamente de călătorie cu regim special, agreate de U.A.T. Județul Argeş;
17. să nu permită călătoria decât în baza legitimaţiilor individuale de călătorie valabile, respectiv bilete, abonamente şi legitimaţii speciale;
18. în salonul autovehiculului pot fi transportate numai bagajele de mână care pot fi ţinute în mână sau în plasa portpachet. În salonul autovehiculului nu pot fi transportate bagajele care nu se încadrează în categoria bagajelor de mână, care conţin produse neadmise la transport sau care sunt aşezate pe culoarul de acces sau pe platforma din faţă ori din spate a autovehiculului;
19. să nu admită la transport bagajele aşezate pe scaunele libere din salonul autovehiculului, chiar dacă spaţiul rămas neutilizat de către pasageri ar permite acest lucru;
20. bagajele depuse în spaţiul destinat bagajelor se manipulează numai de către conducătorul auto;
21. la cel puţin unul din capetele de traseu, prin registrul de mişcare, să se evidenţieze cursele proprii plecate şi sosite;
22. să execute transportul călătorilor în conformitate cu programul de circulaţie;
23. să asigure efectuarea tuturor curselor, iar în caz de imobilizare a autovehiculelor, să ia măsuri de înlocuire a acestora;
24. să anunţe anticipat cursele ce nu pot fi efectuate din cauză de forţă majoră sau alte cauze, la capetele de linie şi, în limita posibilităţilor şi pe traseu;
25. să asigure oprirea în toate staţiile prevăzute în programul de circulaţie pentru urcarea şi coborârea călătorilor şi a bagajelor;
26. să nu blocheze staţiile publice prin parcarea autovehiculelor deţinute sau prin efectuarea unor lucrări de întreţinere/reparaţii la acestea;
27. să asigure suplimentar autovehicule pentru preluarea fluxurilor ocazionale de călători de pe traseele deservite în exclusivitate;
28. să asigure vânzarea biletelor la capetele de traseu dacă este posibil şi în autovehicul, inclusiv cu anticipaţie;
29. la emiterea abonamentelor, să respecte reglementările în vigoare; să emită abonamente de călătorie inclusiv pentru categoriile sociale care beneficiază de reduceri ale costului abonamentului;
30. să nu emită legitimaţii de călătorie peste capacitatea autovehiculului exprimată prin numărul de locuri pe scaune;
31. să asigure transportul gratuit al copiilor sub 5 ani, în condiţiile în care aceştia nu ocupă locuri separate, în conformitate cu art. 41, alin. (4) din Ordonanţa nr. 27 din 31 august 2011;
32. să asigure informarea permanentă a călătorilor cu privire la traseele, programele de circulaţie deservite, tarifele aplicate, precum şi modificarea acestora;
33. cursele dubluri efectuate ocazional pentru preluarea unui flux suplimentar de călători existent temporar în punctele de îmbarcare sau cele efectuate pentru preluarea pasagerilor de la un vehicul rămas imobilizat în traseu nu se consideră curse noi; acestea se efectuează după acelaşi program de circulaţie ca al cursei dublate, în următoarele condiţii:

* depăşirea capacităţii de preluare a autovehiculului iniţial;
* menţionarea în foaia de parcurs a caracterului cursei.

1. autovehiculele trebuie să aibă inspecţia tehnică periodică efectuată la termen;
2. mijloacele de transport trebuie să fie echipate cu instalaţie de încălzire/condiţionare a aerului în stare de funcţionare;
3. la bordul mijlocului de transport trebuie să existe mijloace pentru prevenirea şi combaterea incendiilor, precum şi ciocan pentru spart geamurile în caz de necesitate;
4. în perioada de iarnă, autovehiculul trebuie să fie echipat corespunzător circulaţiei pe drumuri cu aderenţă scăzută;
5. autovehiculul trebuie să fie dotat cu spaţii de depozitare special amenajate pentru transportul bagajelor; bagajele ce depăşesc capacitatea spaţiilor de depozitare pot fi transportate în remorci închise, ataşate autovehiculului;
6. mijloacele de transport trebuie să aibă un aspect estetic corespunzător;
7. autovehiculele trebuie să fie inscripţionate cu însemnele operatorului de transport;
8. autovehiculele trebuie să fie dotate cu tahograf care va funcţiona pe toată durata desfăşurării transportului, conform reglementărilor în vigoare;
9. în interiorul salonului autovehiculului trebuie afişat, la loc vizibil, tariful de transport pe bază de bilet;
10. mijlocul de transport trebuie să aibă locuri rezervate pentru persoane cu handicap, bătrâni, femei însărcinate, persoane cu copii în braţe;
11. să asigure accesul liber şi nediscriminatoriu la transport, în baza documentelor stabilite de reglementările în vigoare, al persoanelor care beneficiază de facilităţi/gratuităţi la transport;
12. să asigure finanţarea pregătirii profesionale şi efectuarea examinărilor medicale şi psihologice ai propriilor angajaţi;
13. să asigure afişarea în fiecare staţie a orelor de circulaţie a mijloacelor de transport proprii cu care se efectuează serviciul şi opresc în staţia respectivă, afişarea codului traseului, precum şi a hărţilor simplificate cu indicarea traseelor şi staţiilor pentru informarea publicului călător;
14. să respecte întocmai legile şi reglementările specifice transportului rutier de persoane;
15. să asigure dotarea autobuzelor destinate serviciului de transport public judeţean de persoane prin curse regulate cu aparat de marcat electronic fiscal şi cititor de carduri în condiţiile prevăzute de legislaţia în vigoare;
16. să asigure informarea anticipată a călătorilor cu privire la modificări temporare (suspendări, limitări, micşorarea frecvenţei de circulaţie, devieri de traseu etc.) în deservirea unor trasee, atunci când aceste modificări sunt necesare în caz de avarii sau pentru executarea de lucrări la infrastructura rutieră;
17. să pună în aplicare metode performante de management, care să conducă la reducerea costurilor de operare;
18. să asigure zilnic și ori de câte ori este nevoie salubrizarea, spălarea și dezinfectarea mijloacelor de transport;
19. să aplice normele de protecție a muncii specifice activității desfășurate în cadrul serviciului contractat;
20. să prezinte programe pentru dezvoltarea, modernizarea și exploatarea eficientă a bazei tehnico-materiale aferente serviciului prestat;
21. alte condiţii specifice stabilite de Consiliul Judeţean Argeş, după caz.

**Anexăm prezentei următoarele:**

**Anexa nr. 1** la Caietul de sarcini al serviciului de transport public judeţean de persoane prin curse regulate, în judeţul Argeş - **Programul judeţean de transport rutier de persoane prin servicii regulate aferent judeţului Argeş**

**Anexa nr. 2** la Caietul de sarcini al serviciului de transport public judeţean de persoane prin curse regulate, în judeţul Argeş – **Grafice de circulație**

**Anexa nr. 3** la Caietul de sarcini al serviciului de transport public judeţean de persoane prin curse regulate, în judeţul Argeș – Amplasarea staţiilor